Document ID: 32007L0037

DIRECTIVA 2007/37/CE A COMISIEI
din 21 iunie 2007
de modificare a anexelor I și III la Directiva 70/156/CEE a Consiliului privind apropierea legislațiilor statelor membre referitoare la omologarea de tip a autovehiculelor și a remorcilor acestora
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1), în special articolul 13 alineatul (2) a doua liniuță,
întrucât:
(1)
Directiva 2006/40/CE a Parlamentului European și a Consiliului din 17 mai 2006 privind emisiile provenite de la sistemele de climatizare ale autovehiculelor și de modificare a Directivei 70/156/CEE a Consiliului (2) este una dintre directivele specifice din cadrul procedurii de omologare CE de tip care a fost instituită prin Directiva 70/156/CEE.
(2)
În temeiul Directivei 2006/40/CE, vehiculele echipate cu sisteme de climatizare proiectate să conțină gaze fluorurate cu efect de seră cu un potențial de încălzire globală mai mare decât 150 trebuie să aibă omologare de tip în ceea ce privește emisiile provenite de la un sistem de climatizare.
(3)
Ca urmare a introducerii procedurii de omologare CE de tip și a adoptării Regulamentului (CE) nr. 706/2007 al Comisiei din 21 iunie 2007 de stabilire, în conformitate cu Directiva 2006/40/CE a Parlamentului European și a Consiliului, a dispozițiilor administrative pentru omologarea CE de tip a vehiculelor și a unui test armonizat pentru măsurarea scurgerilor provenite de la anumite sisteme de climatizare (3), este necesar să se adauge noi elemente la fișa descriptivă din anexa I la Directiva 70/156/CEE și la cerințele privind fișa descriptivă în scopul omologării CE de tip pentru vehicule din anexa III la directiva menționată anterior.
(4)
Pentru a asigura coerența procedurii de omologare CE de tip, noile cerințe introduse de prezenta directivă trebuie să se aplice de la aceeași dată ca și măsurile adoptate în temeiul Directivei 2006/40/CE și al Regulamentului (CE) nr. 706/2007.
(5)
Prin urmare, Directiva 70/156/CEE ar trebuie modificată în consecință.
(6)
Măsurile prevăzute în prezenta directivă sunt conforme cu avizul Comitetului pentru adaptarea la progresul tehnic,
ADOPTĂ PREZENTA DIRECTIVĂ:
Articolul 1
Anexele I și III la Directiva 70/156/CEE se modifică în conformitate cu anexa la prezenta directivă.
Articolul 2
(1) Statele membre adoptă și publică actele cu putere de lege și actele administrative necesare pentru a se conforma prezentei directive până la 4 ianuarie 2008. Statele membre comunică de îndată Comisiei textele acestor dispoziții, precum și un tabel de corespondență între aceste acte și prezenta directivă.
Statele membre aplică aceste dispoziții de la 5 ianuarie 2008.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o astfel de trimitere la data publicării oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Adoptată la Bruxelles, 21 iunie 2007.

Labels: 7
8
15
20